Fodboldkvinderne fra Fortuna Hjørring har åbnet sæsonen med to målorgier. Først blev det til 12-0 over københavnersammenslutningen B93/HIK/Ryparken, og siden 5-1 over Vejle. Søndag eftermiddag blev det til lidt færre jubelscener for de forsvarende danske mestre, da de besøgte Skovbakken. Godt nok fik Fortuna Hjørring alle tre point med hjem fra Århus, men sejren blev noget smallere, end hjørringenserne er vant til, nemlig på 1-0. Det var indskiftede Signe Bruun, der sikrede Fortuna sejren på et hovedstødsmål, og resultatet betyder, at Fortuna fører 3F Ligaen foran Brøndby og OB.

Opsummering:
Fortuna Hjørring slog søndag eftermiddag Skovbakken med 1-0.